#Spaarmaand: Hier is wenk 16 uit 31 | Netwerk24
Voorkom groot mediese uitgawes
Groot mediese uitgawes kan voorkom of uitgestel word as jy gereeld voorkomende toetse laat doen. Foto: iStock
Die vroeë opsporing van gesondheidsprobleme verlaag jou kanse om ernstig siek te word. Dit sluit in die diagnosering van hoë bloeddruk, cholesterol en bloedsuikervlakke, asook die vroeë opsporing van kanker.
Die behandeling van die meeste van dié toestande word gedek onder die chroniese en akute voordele, die sogenaamde voorgeskrewe minimum voordele, wat mediese fondse verplig is om te betaal. ’n Mediese fonds kan wel op grond van sy voorgeskrewe behandelingsplan of goedgekeurde middels vir dié toestande limiete stel.
Die vroeë opsporing van gesondheidsprobleme kan nie net jou lewe red nie, maar ook op langer termyn derduisende rande bespaar.
’n Naald in die arm of ’n ondersoek van jou private dele is nou nie wat enigeen pret en plesier sal noem nie, maar doen dit vir jou gemoedsrus, ook finansieel.
Hier is ’n paar toetse wat gereeld gedoen moet word. Jou ouderdom, leefstyl en familiegeskiedenis sal bepaal of dit gereeld een keer per jaar of een keer elke vyf jaar beteken – praat met jou dokter daaroor:
Lipogram, cholesterol en/of trigliseriede
Ultrasensitiewe C-reaktiewe proteïen (’n maatstaf van kardiovaskulêre en ander inflammasieverwante risiko’s)
Glukose, insulien en/of glukosetoleransie
Volle bloedtelling en/of ystervlakke
Lewer- en nierfunksie (veral indien jy reeds chroniese medisyne gebruik)
Prostaatondersoek en bloedtoets vir prostaat-spesifieke antigeen (PSA)
Buiksonar (vir aortiese abdominale aneurisme, AAA)
Kolonoskopie (vir dermkankers)
Gastroskopie (vir maagkanker)
Mammogram (vir borskanker)
Long-tomografie (’n skandering vir longprobleme, veral belangrik vir rokers)
Papsmeer (vir servikale kanker)
Beenmineraal-digtheidstoets (vir osteoporose)
Velondersoek (selfondersoek, veral vir mense met ’n ligte gelaat en mense wat in hul lewe baie tyd buite deurgebring het)
Testikulêre ondersoek (selfondersoek)
Bykomende bronne: WebMD, Life Line Screening